**Танец“Барыня на заслонцы”.**

Жанчыны бралі заслонку, якой закрываюць уваход у печ, кладуць яе на пол ручкай уніз.

На заслонцы танчаць па чарзе. Той хто танчыць спявае прыпеўкі на матыў барыні і танчыць да таго моманту, пакуль ёсць запас прыпевак, потым на заслонку ідзе танчыць наступная жанчына і гэтак далей. Калі “Чэбер” маглі танцаваць як жанчыны, так і мужчыны, то “Барыню на заслонцы” танчылі толькі жанчыны.

Калі жанчына танчыць на заслонцы і спявае прыпеўкі, астатнія ляскаюць у далоні.

Асаблівасці гэтага танца ў тым, што на заслонцы адбіваецца рытм і драбушкі і яго можна танчыць без музычнага суправаджэння, а калі ёсць музыка можна і пад акампанемент.

**Пытанні да носьбітаў танцавальнай спадчыны**

**пра танец “Барыня на заслонцы”.**

**Пытанне**: - З якога моманту вы помніце танец на заслонцы?

**Адказ**: (Цецерукова Галіна Сяргееўна, 78 год)

* Мы яшчэ былі дзяцьмі, а калі ў каго якая гулянка, мы, дзеці, залазілі на печ і аддтуль сачылі. Пасля застолля заўсёды былі танцы. Калі быў гарманіст танчылі “Лявоніху”, “Польку”, “Падыспань”, “Кракавяк”, а калі гарманіста не было, тады бралі заслонку, клалі яе на мост і танцавалі “Барыню на заслонцы” і прыпеўкі спявалі.

**Пытанне**: А вам хацелася разам з дарослымі танчыць?

**Адказ**: (Бабкова Лідія Андрэеўна, 76 год)

* А, як жа, яшчэ як!

**Пытанне:** А вам дазвалялі?

**Адказ:** (Бабкова Л.А.)

* Калі-нікалі дазвалялі, але гэта было рэдка, гэта залежала ад настрою дарослых. Але седзячы на печы мы запаміналі і прыпеўкі, і танцы. Сяды-тады збіраліся ў хаце і танчылі, і спявалі.

**Пытанне:** “Барыню на заслонцы” танчылі толькі ў хаце, ці яшчэ і на вуліцы?

**Адказ:** (Бабкова Л.А.)

* Ды не, на вуліцы не танцавалі. Трэба было адбіваць рытм на падлозе.

**Пытанне:** А зараз можна ўбачыць гэты танцец?

**Адказ**: (Усава Таццяна Сяргееўна, 60 год)

Можна, толькі зараз яго скачуць не толькі ў хаце на падлозе, але і на вуліцы на розных святах, скачуць і старэйшыя людзі і моладзь.

**Частушкі**

*Цецерукова Галіна Сяргееўна*

А барыня, удава

Паехала ў драва

Зачапілася за пень

Прастаяла цэлы дзень

Каб ня тыя панічы,

Я б стаяла да начы,

Каб ня тыя паповічы,

Я б стаяла да поўначы

Барыня, барыня,

За што мяне ўдарыла

Ці за крупы, ці за сала

Ці, што “барыню” скакала,

А барыні сорак лет

Хочаш – скачы, хочаш – нет,

А барыні – пяцьдзесят,

Хочаш – скачыш, хочаш – сядзь.

*Бабкова Лідзія Андрэеўна*

Ты сама ка мне хадзіла

Пад вароты лазіла,

Усіх курэй перапугала,

Парасёнка зглазіла.

*Усава Таццяна Сяргееўна*

Танцуй Мацвей

Не жалей лапцей,

Мы былі на базары

Лапці новы прадавалі.

*Цецерукова Галіна Сяргееўна*

Сірда кофтачку пашыла,

Сірда пад матросачку.

Сірда мілага любіла,

Сірда за гармошачку.